জাতীয় সামুদ্রিক জাদুঘর (গালে)

জাতীয় সামুদ্রিক জাদুঘর বা জাতীয় সামুদ্রিক প্রত্নতত্ত্ব জাদুঘর হলো শ্রীলঙ্কার গালে শহরের ঐতিহাসিক গালে দুর্গে অবস্থিত একটি জাদুঘর। গালে দুর্গের পুরনো ফটকে ১৬৭১ সালে নির্মিত একটি ওলন্দাজ গুদামঘরে স্থাপিত জাদুঘরটি ১৯৯২ সালের ৯ মে তারিখে জনসাধারণের জন্য উন্মুক্ত করা হয়। ভবনটি ২০০৪ সালের ২৬ ডিসেম্বরের সুনামির কবল থেকে বেঁচে গেলেও এর সংলগ্ন ইউনেস্কো সামুদ্রিক প্রত্নতত্ত্ব বিভাগটি সম্পূর্ণরূপে ক্ষতিগ্রস্ত হয় এবং এর মধ্যে সংরক্ষিত নিদর্শনগুলো নষ্ট হওয়ার পাশাপাশি অধিকাংশ নিদর্শনই বন্যার পানিতে হারিয়ে যায়। শ্রীলঙ্কা–নেদারল্যান্ডস সাংস্কৃতিক সহযোগিতা কার্যক্রমের অধীনে নেদারল্যান্ডস সরকার এই জাদুঘরটি পুনর্গঠনে আর্থিক সহযোগিতা প্রদান করে। ৩ বছরব্যাপী পুনর্গঠন কার্যক্রম সম্পন্ন করার পর ২০১০ সালে জাদুঘরটি পুনরায় দর্শনার্থীদের জন্য উন্মুক্ত করে দেওয়া হয়।

ইতিহাস

১৯৯২–২০০৪ 
সপ্তদশ শতকের শেষভাগে নির্মিত ওলন্দাজ গুদামঘরটি দুর্গের প্রাচীরের সাথে যুক্ত করে নির্মাণ করা হয়েছিল, যা অধিকাংশ ওলন্দাজ (ডাচ) দুর্গে দেখা যায় না। এটি একটি দ্বিতলবিশিষ্ট ভবন। দুর্গের প্রধান ফটক ভবনের নিচতলাকে দুইভাগে ভাগ করে।

দুর্গের পুরনো ফটকের প্রবেশমুখে ব্রিটিশ সরকারের প্রতীক খোদাই করা রয়েছে। ফটকের ভেতরের প্রান্তে দুর্গের নির্মাণকাল ১৬৬৯ এবং একটি মোরগ ও দুইটি সিংহসহ ডাচ ইস্ট ইন্ডিয়া কোম্পানির প্রতীক খোদাই করা রয়েছে। ব্রিটিশরা ১৮৭৩ সালে চন্দ্র ও সূর্য নামক দুই অংশের মাঝে দুর্গের দেয়াল ভেদ করে নতুন ফটক (মূল ফটক বা উত্তর ফটক নামে পরিচিত) নির্মাণ করলে পুরনো ফটকের গুরুত্ব কমে আসে। তবে পুরনো ফটকটি গালে বন্দর ও পোতাশ্রয় থেকে দুর্গের প্রধান প্রবেশদ্বার হিসেবে ব্যবহৃত হতো। তিন শতাব্দীর অধিক সময় ধরে বিরাজমান গুদামঘরটি বিভিন্ন সময়ে বিভিন্ন কাজে ব্যবহৃত হয়েছে। শ্রীলঙ্কার স্বাধীনতার পর এটি প্রশাসনিক কার্যালয় হিসেবে ব্যবহৃত হতো। পরবর্তীতে গালের প্রশাসনিক কার্যক্রম গালে দুর্গ থেকে সরিয়ে নবনির্মিত সচিবালয়ে স্থানান্তর করা হয়। এরপর ভবনগুলো বছরের পর বছর ধরে অযত্ন-অবহেলা ও রক্ষণাবেক্ষণের অভাবে জরাজীর্ণ দশায় উপনীত হয়।

ভবনটির একাংশে পরবর্তীতে জাতীয় মেরিটাইম জাদুঘর প্রতিষ্ঠা করা হয়, যা ১৯৯২ সালের ৯ মে জনসাধারণের জন্য উন্মুক্ত করে দেওয়া হয়েছিল। জাতীয় মেরিটাইম জাদুঘরে মূলত সাগরের উদ্ভিদ ও প্রাণীকুলের বিভিন্ন নিদর্শন প্রদর্শন করা হতো। নিদর্শন বলতে মূলত পানির নিচের বিভিন্ন মাছ ও তিমির ক্ষুদ্রাকার মডেল ইত্যাদি প্রদর্শন করা হতো। এছাড়া জাদুঘরে সমুদ্র অভিযান, সামুদ্রিক বাণিজ্য, মাছ ধরা ও জেলেদের জীবন এবং গালের আশেপাশের প্রায় ২০টি সামুদ্রিক প্রত্নতাত্ত্বিক স্থান থেকে আহরিত নিদর্শনাবলি প্রদর্শন করা হয়।

জাদুঘরে প্রকৃত আকৃতিতে চিরায়ত জেলে জীবনের ডায়োরামা প্রতিকৃতি, প্রাকৃতিক প্রবাল প্রাচীর, সামুদ্রিক ঘাসের স্তর, গভীর সমুদ্রের মাছ ইত্যাদি নিয়ে ডায়োরামা প্রদর্শনী “ওয়াক ইনটু দ্য সি” উল্লেখযোগ্য। এছাড়া সমুদ্রে দূষণ ও সৈকতে ক্ষয়ীভবনের বিভিন্ন কারণ এবং এই সমস্যা সমাধানের বিভিন্ন পন্থা জাদুঘরে প্রদর্শন করা হয়েছে।

২০০৪-এর সুনামি 
২০০৪ সালের ভারত মহাসাগরীয় সুনামিতে জাদুঘরের ব্যাপক ক্ষয়ক্ষতি হয়। গালে বন্দরের আশেপাশে জাহাজডুবির ফলে সংরক্ষিত প্রায় ৩,৬০০ বস্তুর মধ্যে মাত্র ২০% সুনামির পর টিকে ছিল। গালে দুর্গের উত্তর ফটকের ঠিক বাইরে একটি পুরনো জেটিঘাটে শ্রীলঙ্কা ও ওলন্দাজ সরকারের যৌথ উদ্যোগে নির্মিত ইউনেস্কো সামুদ্রিক প্রত্নতাত্ত্বিক বিভাগ সুনামির আঘাতে সম্পূর্ণরূপে ধ্বংস হয়ে যায়। সুনামির পানি দুর্গের উত্তর ফটক দিয়ে পুরনো শহরে প্রবেশ করে এবং তৎকালে সংস্কার কাজের জন্য বন্ধ রাখা মেরিটাইম জাদুঘর প্রাঙ্গণে প্রায়  উচ্চতার পানি প্রবেশ করে।

১৭১৭ সালে নির্মিত ওলন্দাজ গুদামঘরটিতে জাদুঘর স্থানান্তরের জন্য সংস্কারকাজ চলমান ছিল এবং ২০০৮ সাল নাগাদ সংস্কার শেষে জাদুঘরটি খুলে দেওয়ার কথা ছিল।

২০১০ সাল থেকে পুনরায় চালু 
২০১০ সালের ৪ মার্চ জাদুঘরটি “জাতীয় সামুদ্রিক প্রত্নতত্ত্ব জাদুঘর” হিসেবে পুনরায় খুলে দেওয়া হয়, যা এই ধরনের জাদুঘর হিসেবে দেশটিতে প্রথম। নেদারল্যান্ডস রাজ্য থেকে বিশেষ অনুদান হিসেবে প্রাপ্ত ১৭৭ মিলিয়ন রূপি ব্যয়ে  আয়তনের ওলন্দাজ গুদামঘরটির সংস্কার কাজ সম্পন্ন করা হয়। দুই দিক থেকে নতুন জাদুঘরে প্রবেশ করা যায়। উপরতলায় ভবনের নতুন প্রধান ফটক দিয়ে প্রবেশ করা যায়। অন্যদিকে নিচতলায় প্রবেশের জন্য বৃহৎ অংশ উন্মুক্ত করা হয়েছে। এর ফলে ভবনের মধ্য দিয়ে পথচারী ও যানবাহন উভয়ই চলাচল করতে পারে।

সমুদ্র তলদেশে অভিযানের ফলে প্রাপ্ত সামুদ্রিক নিদর্শনাবলি জাদুঘরে সংরক্ষণ ও প্রদর্শন করা হয়। জাদুঘরে বিভিন্ন মানচিত্র, নৌযান, মৃৎপাত্র, বিয়ারের মগ, ধূমপানের পাইপ, পিপা এবং গোলাসহ কামান ও নাবিকের জুতা প্রভৃতি নিদর্শন রয়েছে। শ্রীলঙ্কার দক্ষিণ উপকূলবর্তী বিভিন্ন জাহাজডুবির স্থান থেকে এই সমস্ত নিদর্শন সংগ্রহ করা হয়েছে। এদের মধ্যে কোনো কোনোটি প্রায় ৮০০ বছরের অধিক পুরনো।

আরও দেখুন 
 কলম্বো ওলন্দাজ জাদুঘর
 কলম্বো বন্দর সামুদ্রিক জাদুঘর
 গালে জাতীয় জাদুঘর

তথ্যসূত্র

বহিঃসংযোগ 

গালের সাংস্কৃতিক ভবন
শ্রীলঙ্কায় ওলন্দাজ ঔপনিবেশিক স্থাপত্য
শ্রীলংঙ্কার সামুদ্রিক জাদুঘর
গালে জেলার জাদুঘর
শ্রীলঙ্কার ইতিহাস জাদুঘর